b'\n_START_ARTICLE_\nLiettuan puolalaiset\n_START_SECTION_\nHistoria\n_START_PARAGRAPH_\nPuolalaisia on asunut Liettuan alueella monen vuosisadan ajan. Suhde puolalaisten ja liettualaisten v\xc3\xa4lill\xc3\xa4 on monimutkainen. Puola ja Liettua olivat yhdistynein\xc3\xa4 Puola-Liettuan valtioliiton aikana, mutta liitto lakkautettiin Puolan jaoissa. Molemmat maat saivat itsen\xc3\xa4isyyden ensimm\xc3\xa4isen maailmansodan j\xc3\xa4lkeen. Vuonna 1920 erimielisyys Vilnan omistuksesta johti Puolan\xe2\x80\x93Liettuan sotaan, joka johti Vilnan liitt\xc3\xa4miseen Puolaan. Riita Vilnasta k\xc3\xa4rjistyi Neuvostoliiton k\xc3\xa4ytetty\xc3\xa4 valtaansa Vilnan liitt\xc3\xa4miseksi Liettuan neuvostotasavaltaan toisen maailmansodan j\xc3\xa4lkeen. Kysymys Vilnan alueesta k\xc3\xa4rjistyi uudelleen Liettuan itsen\xc3\xa4istytty\xc3\xa4 vuonna 1990, mutta alue pysyi Liettuan hallussa. Kiistasta huolimatta Puola kannatti suuresti Liettuan itsen\xc3\xa4istymist\xc3\xa4 ja oli yksi ensimm\xc3\xa4isist\xc3\xa4 maan itsen\xc3\xa4isyyden tunnustaneista valtioista. N\xc3\xa4in oli huolimatta Puolassa syntyneist\xc3\xa4 peloista, jotka liittyiv\xc3\xa4t liettuanpuolalaisten kohteluun Liettuan itsen\xc3\xa4istymisen j\xc3\xa4lkeen.\n_START_SECTION_\nTilastotiedot\n_START_PARAGRAPH_\nVuoden 2001 v\xc3\xa4est\xc3\xb6nlaskennassa Liettuan 3 350 400 asukkaasta 234 989 oli puolalaisia. Puolalaiset k\xc3\xa4sitt\xc3\xa4v\xc3\xa4t 6,74\xc2\xa0% v\xc3\xa4kiluvusta ollen n\xc3\xa4in Liettuan suurin etninen v\xc3\xa4hemmist\xc3\xb6. Liettuan toiseksi suurin v\xc3\xa4hemmist\xc3\xb6 ovat ven\xc3\xa4l\xc3\xa4iset. Suurin osa liettuanpuolalaisista asuu Vilnan alueella. 216 012 puolalaista eli vuoden 2001 v\xc3\xa4est\xc3\xb6nlaskennassa Vilnan l\xc3\xa4\xc3\xa4nin alueella k\xc3\xa4sitt\xc3\xa4en l\xc3\xa4\xc3\xa4nin v\xc3\xa4kiluvusta 26\xc2\xa0%. Liettuan p\xc3\xa4\xc3\xa4kaupungissa Vilnassa asui 101 526 puolalaista k\xc3\xa4sitt\xc3\xa4en 19,3\xc2\xa0% kaupungin v\xc3\xa4kiluvusta. Kunnallispiireist\xc3\xa4 puolalaisia asui eniten Vilnan kunnallispiiriss\xc3\xa4 (61,3\xc2\xa0% v\xc3\xa4kiluvusta) ja \xc5\xa0al\xc4\x8dininkain kunnallispiiriss\xc3\xa4 (79,5\xc2\xa0% v\xc3\xa4kiluvusta).\n_START_SECTION_\nKielet\n_START_PARAGRAPH_\nVuoden 2001 v\xc3\xa4est\xc3\xb6nlaskennan 234 989 puolalaisesta 187 918 (80\xc2\xa0%) sanoi puhuvansa puolaa \xc3\xa4idinkielen\xc3\xa4\xc3\xa4n. 22 439 puolalaista (9,5\xc2\xa0%) sanoi \xc3\xa4idinkielens\xc3\xa4 olevan ven\xc3\xa4j\xc3\xa4 ja 17 233 liettuan. 6 279 puolalaista (2,7\xc2\xa0%) eiv\xc3\xa4t kertoneet \xc3\xa4idinkielt\xc3\xa4\xc3\xa4n. Loput 0,5\xc2\xa0% ilmoittavat puhuvansa montaa eri \xc3\xa4idinkielt\xc3\xa4.'